**บทสรุปสำหรับผู้บริหาร**

จากการที่มหาวิทยาลัยอุบลราชธานี จัดทำโครงการบูรณาการความรู้สู่ชุมชน เพื่อพัฒนาอาชีพและส่งเสริมเศรษฐกิจฐานรากให้กับเกษตรกรในหลายพื้นที่ในจังหวัดอุบลราชธานีและศรีสะเกษ การเพาะเห็ดเป็นกิจกรรมหนึ่งที่เกษตรกรสามารถทำเป็นอาชีพได้ เนื่องจากมีขั้นตอนไม่ยุ่งยาก วัสดุที่นำมาเพาะเป็นวัสดุเหลือใช้ทางการเกษตร เช่น ขี้เลื่อยไม้ยางพารา ฟางข้าว ฝักและซังข้าวโพดหรือชานอ้อย เป็นต้น ทำให้มีต้นทุนการผลิตต่ำ สามารถทำเป็นอาชีพเสริมและอาชีพหลักได้เป็นอย่างดี เห็ดหูหนู (Tree ears) เจริญเติบโตได้ดีในสภาพภูมิอากาศประเทศไทย นิยมรับประทานกันแพร่หลาย เนื่องจากมีรสชาติดี กลิ่นหอม ให้สารอาหารโปรตีน วิตามิน เกลือแร่ ฯลฯ และมีสรรพคุณทางยา จุดเด่นที่สำคัญอย่างหนึ่งคือ สามารถเก็บรักษาเห็ดหูหนูในสภาพเป็นเห็ดแห้งได้เป็นเวลานานโดยไม่เสื่อมคุณภาพ ทำให้ความต้องการด้านตลาดนับวันจะสูงขึ้นตามลำดับ ด้วยเหตุนี้ คณะเกษตรศาสตร์มหาวิทยาลัยอุบลราชธานี จึงจัดทำโครงการฝึกอบรมเชิงปฏิบัติการเรื่อง “การเพาะเห็ดหูหนู” ให้กับเกษตรกรในพื้นที่อำเภอขุขันธ์ จังหวัดศรีสะเกษ ซึ่งเป็นหนึ่งในพื้นที่เป้าหมายของโครงการบูรณาการความรู้สู่ชุมชนเพื่อพัฒนาอาชีพและส่งเสริมเศรษฐกิจฐานรากของมหาวิทยาลัยอุบลราชธานี จำนวน 30 ราย ในระหว่างวันที่ 24-25 พฤษภาคม 2561 โดยมีวัตถุประสงค์เพื่อส่งเสริมอาชีพการเพาะเห็ดเพื่อสร้างรายได้ให้กับชุมชนและสร้างความสัมพันธ์อันดีระหว่างชุมชนกับมหาวิทยาลัยอุบลราชธานี เนื้อหาการอบรมประกอบด้วย ภาคบรรยาย (ความรู้ทั่วไปเกี่ยวกับเห็ด ขั้นตอนการเพาะเห็ดหูหนูในถุงพลาสติก การจัดการโรงเรือนและการดูแลรักษาก้อนเห็ด การป้องกันศัตรูเห็ดและการเพาะเห็ดหูหนูในท่อนไม้) และในภาคปฏิบัติ (การสร้างโรงเปิดดอกเห็ดหูหนู การเปิดดอกเห็ดหูหนูและการเพาะเห็ดหูหนูในท่อนไม้) และการฝึกอบรมในครั้งนี้ได้จัดสร้างโรงเรือนเปิดดอกเห็ดแบบชั่วคราวขนาด 4\*6 เมตร ในพื้นที่ของกลุ่มเกษตรกร พร้อมก้อนเห็ดหูหนูที่เจริญเต็มก้อนอาหาร จำนวน 3,000 ก้อนสำหรับการฝึกภาคปฏิบัติทั้งในช่วงการอบรมและหลังการฝึกอบรมเสร็จสิ้น

ผลการดำเนินงานพบว่า มีผู้สนใจเข้าร่วมฝึกอบรมมากกว่าจำนวนที่ตั้งไว้คือ 47 ราย ใช้งบประมาณทั้งสิ้น 99,562.02 บาท ประเมินผลการฝึกอบรมโดยใช้แบบประเมินของมหาวิทยาลัย พบว่า มีความพึงพอใจต่อการจัดอบรมร้อยละ 90.7 มีระดับความรู้ที่เพิ่มขึ้นในระดับ 4.7 และสนใจนำความรู้ไปใช้ประโยชน์ร้อยละ 91.5 นอกจากนี้ในการฝึกอบรมได้บูรณาการกับการเรียนการสอนวิชา 1202 344 Mushroom Production โดยนำนักศึกษาที่ลงทะเบียนเรียนวิชาดังกล่าวในภาคการศึกษา 2/2560 ออกไปร่วมให้บริการความรู้ด้านการเพาะเห็ดจำนวน 4 คน หลังจากฝึกอบรมแล้ว 1 เดือน ได้ทำการติดตามการดูแลรักษาก้อนเห็กและปัญหาอุปสรรคที่พบของเกษตรกร เมื่อวันที่ 15 มิถุนายน 2561 พบว่า เกษตรกรสามารถดูแลรักษาก้อนเห็ดได้ดีและเข้าใจสภาพแวดล้อมที่เหมาะสมต่อการเกิดดอกเห็ด ดอกเห็ดเจริญเติบโตปกติ ให้ผลผลิตเฉลี่ย 5-7 กิโลกรัมต่อวัน เกษตรกรจำหน่ายผลผลิตในชุมชน ราคากิโลกรัมละ 60 บาท นอกจากนี้ได้ให้คำแนะนำเพิ่มเติมด้านวิธีการเก็บรักษาดอกเห็ดในตู้แช่เย็นอย่างถูกต้องเพื่อรอจำหน่ายในวันถัดไป สิ่งที่เกษตรกรต้องการให้ช่วยเหลือคือ การหาตลาดจำหน่ายเพิ่มเพื่อรองรับปริมาณการเพาะเห็ดที่จะเพิ่มขึ้นในอนาคต ผลการดำเนินกิจกรรมโครงการ นอกจากแสดงให้เห็นถึงการสร้างอาชีพทำให้มีรายได้เพิ่มขึ้นในกลุ่มผู้เพาะเห็ดแล้ว ยังทำให้เกิดการรวมกลุ่มในชุมชนเพื่อทำกิจกรรมการเพาะเห็ด ทำให้เกิดความคุ้นเคย ความรัก ความสามัคคีในชุมชนและใช้ทรัพยากรอย่างคุ้มค่า โดยการนำวัสดุเหลือใช้ทางการเกษตรมาใช้ประโยชน์ในการเพาะเห็ด